Ministrul Sănătății, Florian Bodog, a declarat joi că pacienții din România nu beneficiază de aceleași scheme terapeutice precum cei din țările UE mai dezvoltate.

„Nu beneficiem de aceleași tipuri de tratamente, de aceleași scheme terapeutice — să spunem — ca și pacienții din țările UE care spunem noi că sunt mai dezvoltate. Nu beneficiem pentru că, pe de o parte, nu sunt înregistrate în România, nefiind atractive în România ca țară pentru anumite produse; pe de altă parte, și cele care sunt înregistrate pleacă la export paralel (…); pe de altă parte, infrastructura din sănătate e învechită, chiar dacă profesioniștii din domeniul sănătate sunt extrem de bine pregătiți (…). Acest lucru nu compensează faptul că spitalele arată așa cum sunt”, a spus Bodog, la un dialog cu cetățenii desfășurat la Spitalul Universitar de Urgență, potrivit Agerpres.